Swellendam-polisie steeds op soek na verkragterNiemand is nog in hegtenis geneem in verband met die verkragting en dood van Annemarie Beukes (20) van die Wes-Kaap nie. Beukes is Saterdag naby haar huis in Swellendam opgespoor waar sy in ŉ oop stuk veld kaal in ŉ kombers toegedraai is. Sy het in ŉ plas water gelê. Beukes het glo by vriende gaan kuier en is aangeval toe sy in ‘n afgeleë gebied gestap het. Volgens Nicky Alberts, ŉ polisiewoordvoerder, was sy nog lewendig toe sy gevind is. Sy is die volgende dag in ‘n hospitaal in Worcester vermoedelik aan longontsteking oorlede. ŉ Nadoodse ondersoek het bevestig dat sy verkrag is. Die polisie versoek enigiemand met meer inligting oor die voorval om met hulle in verbinding te tree deur 10111 te skakel.